**AUTORITATEA TERITORIALĂ DE ORDINE PUBLICĂ CLUJ**

**Nr. 53/14.11.2023**

**CĂTRE**

**CONSILIUL JUDEŢEAN CLUJ**

Alăturat, vă transmitem Informarea privind nivelul de asigurare a securităţii şi a siguranţei civice a comunităţii pe cele 9 luni ale anului 2023.

**PREŞEDINTE ATOP Cluj**

**Forna Maria**

**AUTORITATEA TERITORIALĂ DE ORDINE PUBLICĂ CLUJ**

**Nr. 53/25.10.2023**

**INFORMARE**

**privind nivelul de asigurare a securităţii şi a siguranţei civice a comunităţii**

Autoritatea Teritorială de Ordine Publică este un organism cu rol consultativ, fără personalitate juridică, care s-a constituit şi funcţionează pe lângă Consiliul Judeţean Cluj. Autoritatea îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române, republicată, cu modificările și completările ulterioare şi ale Regulamentului de organizare şi funcţionare a Autorităţii Teritoriale de Ordine Publică aprobat prin Hotărârea Guvernului nr.787/ 2002, în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

În conformitate cu prevederile legale, Autoritatea îşi desfaşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Având în vedere prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă trimestrial, în faţa Consiliului Judeţean, informări asupra eficientei serviciului poliţienesc.

În acest sens, precizăm faptul că, activitatea desfăşurată de Inspectoratul de Poliţie Judeţean Cluj în cele 9 luni ale anului 2023 s-a axat, în principal, pe realizarea obiectivelor strategice ale Ministerului Afacerilor Interne, respectiv:

* Creşterea gradului de siguranţă şi protecţie pentru cetăţeni prin protejarea persoanei, protejarea patrimoniului, siguranţa stradală, siguranţa rutieră şi siguranţa transporturilor;
* Prevenirea şi combaterea infracţionalităţii organizate şi transfrontaliere, destructurarea grupurilor/grupărilor infracţionale;
* Asigurarea climatului de legalitate a mediului de afaceri prin combaterea evaziunii fiscale, contrabandei, corupţiei, contrafacerii de mărfuri, a infracţiunilor din domeniul achiziţiilor publice precum şi prin protecţia intereselor financiare ale Uniunii Europene;
* Asigurarea resurselor umane, a mijloacelor materiale, financiare şi informaţionale necesare dezvoltării şi menţinerii capacităţii operaţionale a Poliţiei Române.

Având în vedere cele trei priorităţi naţionale stabilite la nivelul Poliţiei Române (prevenirea infracţiunilor contra patrimoniului, prevenirea infracțiunilor contra persoanei, prevenirea criminalității informatice), în cele 9 luni ale anului 2023, activitatea de analiză şi prevenire a criminalităţii s-a desfășurat, cu preponderență, pe următoarele coordonate:

* implementarea la nivel local a programelor elaborate în baza priorităţilor naţionale ale Poliţiei Române;
* iniţierea şi implementarea proiectelor şi campaniilor locale;
* îmbunătăţirea relaţiei dintre poliţie şi comunitate.

Au fost desfăşurate 349 de întâlniri cu grupuri țintă și activităţi de distribuire materiale preventive în cadrul proiectelor/campaniilor preventive derulate, având 10.840 beneficiari (minori, cadre didactice, adulți).

De asemenea, au fost desfășurate acțiuni de informare şi prevenire în cadrul proiectelor/campaniilor/evenimentelor publice „*De mic învăț să mă feresc de rele*”, ”*Copil iubit la bord*”, ”*Școala siguranței Tedi*”, *”Siguranță online”*, *”La cafea cu un polițist”, Caravana de Ziua Poliției Române-25 martie,, Ziua Copilului – 1 iunie, ”Clujul rural în siguranță”*, *”Tu știi ce alegi?”, Festivalul Internațional de film TIFF, Sports Festival, Zilele Clujului, Târgul de cariere, Caravana Toyota, Festivalul Jazz in the Park, Festivalul Electric Castle, Festivalul UNTOLD, Evenimentul public* *”Hai să facem ziua bună”* și campanii educaționale în școli (ex. Campania educațională cu elevii Școlii gimnaziale din comuna Beliș, Grădinița Biobee, Școala Gimnazială Sânpaul).

Pentru implementarea Proiectului național ”Stop alcoolului la volan!”, polițiștii de prevenire a criminalității și cei din cadrul Serviciului Rutier au fost prezenți la câte 12 întâlniri cu 240 persoane care sunt condamnate de instanța de judecată pentru săvârșirea infracțiunilor la regimul circulației sunt asistate de Serviciul de Probațiune Cluj.

În primele 9 luni 2023, poliţia a fost sesizată (plângere, denunţ, acte încheiate de alte organe de constatare prevăzute de lege sau sesizare din oficiu) despre comiterea a 13.201 de infracţiuni, înregistrându-se o creștere cu 5,04% a criminalităţii sesizate, comparativ cu perioada similară din anul 2022.

Distribuţia infracţiunilor sesizate pe categorii de infracțiuni este următoarea:

* 62,95% sunt infracţiuni judiciare;
* 7,40% sunt infracţiuni economico-financiare;
* 29,65% sunt infracţiuni de altă natură.

Din analiza indicatorilor statistici privind evoluţia criminalităţii grave rezultă că în primele 9 luni ale anului 2023 au fost sesizate 5 fapte de omor şi 4 fapte de tentativă de omor (dintre care două asupra unui membru al familiei).

În privinţa criminalitãţii contra patrimoniului, menționăm că în primele 9 luni ale anului 2023 a fost înregistrată o creștere a acestui gen de infracțiuni cu 4,31%.

În economia infracţiunilor patrimoniale, ponderea cea mai mare o ocupă infracţiunile de furt, respectiv 51,02% din total.

În perioada analizată a scăzut cu 7,47 % numărul infracțiunilor de furt din locuințe; furturile din societăți comerciale s-au menținut la același nivel, iar 46,15% dintre acestea reprezintă furturi de pe rafturi în timpul programului de funcționare. Au fost înregistrate creșteri ale infracțiunilor de furt din buzunare, poșete şi genți, furt din autovehicule, respectiv furt de auto.

La nivelul Inspectoratului de Poliţie Judeţean Cluj au fost înregistrate 1.088 infracţiuni stradale, cu 67 infracţiuni mai multe decât în perioada similară din 2022. Distribuţia infracţiunilor sesizate pe categorii de infracţiuni evidenţiază faptul că 42,46% dintre acestea sunt infracţiuni de furt.

În cooperare cu instituţiile cu atribuţii în domeniul prevenirii şi combaterii ilegalităţilor în domeniul silvic, au fost organizate 485 controale în fondul forestier, pe linia provenienţei, prelucrării, depozitării şi valorificării materialului lemnos şi pe linia legalităţii transportului materialului lemnos.

În urma activităţilor desfăşurate în zonele forestiere, au fost înregistrate 396 dosare penale având ca obiect infracţiuni la regimul silvic, cercetate 61 persoane, verificate 1.173 vehicule şi s-a dispus confiscarea cantităţii de 1.842,84 mc material lemnos, în valoare de 923,65 mii lei. De asemenea, față de 6 persoane s-au luat măsuri preventive, 4 au fost plasate sub control judiciar și două persoane au fost arestate preventiv.

Polițiștii au aplicat 437 sancțiuni contraventionale pentru încălcarea prevederilor Legii nr.171/2010, în valoare de 1.107,7 mii lei.

Având ca prioritate creşterea gradului de siguranţă a cetăţenilor, poliţiştii au desfăşurat 27 razii și 749 de acţiuni cu efective mărite. Cu ocazia desfăşurării acestor activităţi au fost descoperite 985 infracţiuni, din care 790 în flagrant delict.

Au fost aplicate 5.714 sancţiuni contravenţionale pentru nerespectarea prevederilor Legii nr. 61/1991 pentru sancționarea faptelor de încalcare a unor norme de convieţuire socială, a ordinii şi liniştii publice şi 281 sancţiuni contravenţionale pentru nerespectarea prevederilor Legii nr. 333/2003 privind paza obiectivelor, bunurilor, valorilor și protectia persoanelor.

Poliţiştii de proximitate au desfăşurat 1.004 activităţi în comunitate, au consiliat 2.229 persoane care s-au prezentat la punctele de consiliere, au aplanat 3.119 de stări conflictuale şi au soluţionat 1.297 dosare penale.

În primele 9 luni din anul 2023, poliţiştii au intervenit la 20.975 de evenimente în urma apelurilor de urgenţă recepţionate. În mediul urban au fost realizate 12.442 de intervenţii, iar în mediul rural 8.533.

Cu ocazia acţiunilor, poliţiştii rutieri au constatat 1.396 infracţiuni, respectiv 1.014 infracţiuni la regimul circulaţiei, la care se adaugă 382 infracţiuni de altă natură. Totodată, au aplicat 52.542 sancţiuni contravenţionale prevăzute de O.U.G nr.195/2002.

Au fost reţinute 5.993 permise de conducere şi au fost retrase 1.494 certificate de înmatriculare.

Circulaţia rutieră s-a manifestat ca un fenomen dinamic şi complex, dominantă rămânând sporirea valorilor de trafic pe principalele tronsoane de drum.

În primele 9 luni ale anului 2023 s-au produs 938 de accidente rutiere. Dintre acestea, un procent de 17,27% au fost raportate ca fiind accidente rutiere grave.În primele 9 luni, au fost soluţionate 7.152 petiţii, scrisori şi reclamaţii primite de la cetățeni în baza OG 27/2002 *privind reglementarea activităţii de soluţionare a petiţiilor.*

De asemenea, la ghişeele de lucru cu publicul au fost eliberate certificate,  autorizaţii, avize etc., astfel:

* 56.414 certificate de cazier judiciar;
* 8.084 certificate de integritate comportamentală;
* 11.359 alte documente (copie de pe cazier, copie de pe Registru, extrase cazier instituții publice etc)
* 1.384 de avize/autorizaţii/permise în domeniul armelor, substanţelor periculoase şi al materiilor explozive;

Şi în această perioadă, Inspectoratul de Poliţie Judeţean Cluj a realizat o cooperare foarte bună cu celelalte instituţii de aplicare a legii dar şi cu instituţiile şi autorităţile locale.

Totodată, autorităţile judeţene au fost informate în mod operativ şi constant cu privire la evoluţia fenomenelor antisociale şi modul în care au fost îndeplinite sarcinile propuse în plan local.

**PREŞEDINTE ATOP Cluj**

**Forna Maria**